กลยุทธ์ลงทุนวันนี้ โบรกฯ แนะจับตา 6 กลุ่มหุ้นเด็ดมีปัจจัยบวกน่าลงทุน
กลยุทธ์ลงทุนวันนี้ โบรกฯ แนะจับตา 6 กลุ่มหุ้นเด็ดมีปัจจัยบวกน่าลงทุน
26 ก.พ. 2561

บล.ไอร่า ระบุว่า คาด SET ยังมีโอกาสปรับขึ้น? ตามทิศทางเดียวกับตลาดต่างประเทศ หลัง Bond Yield สหรัฐฯ ชะลอตัวต่อเนื่อง ขณะที่เจ้าหน้าที่เฟดหลายๆ มีมุมมองที่ดีต่อแนวโน้มเศรษฐกิจ พร้อมปรับขึ้นอัตราดอกเบี้ยแบบค่อยเป็นค่อยไป อย่างไรก็ตามคาดการณ์ว่าเฟดจะพิจารณาปรับขึ้นอัตราดอกเบี้ยในรอบการประชุมวันที่ 20 – 21/3/61 และแนะติดตามการแถลงการณ์รอบครึ่งปีของนายเจอโรม พาวเวล ต่อสภาคองเกรสเป็นครั้งแรกหลังเข้ารับตำแหน่ง
ด้านปัจจัยในประเทศ ภาพรวมยังไม่มีประเด็นชี้นำใหม่ แต่คาดยังมีแรงเก็งกำไรผลประกอบการ / เงินปันผล ซึ่งเริ่มเข้าสู่ช่วงสัปดาห์สุดท้าย ในการทยอยประกาศงบการเงิน ขณะที่คาดยังได้รับปัจจัยหนุนจากหุ้นกลุ่มพลังงานที่คาดได้รับปัจจัยบวกจากราคาน้ำมัน
ส่วน PTT คาดยังคงมีแรงเก็งกำไรต่อเนื่องอยู่บ้าง จากการประกาศแตกพาร์จาก 10 บาท เป็น 1 บาท และคาดในระยะกลาง – ยาว ยังได้รับ Sentiment บวก จากแนวโน้มเศรษฐกิจไทยปี 61 รวมถึงความคืบหน้าโครงการ EEC หลังสภานิติบัญญัญัติแห่งชาติ (สนช.) พิจารณาผ่านวาระที่ 3 และอยู่ระหว่างรอประกาศใช้เป็นกฎหมายต่อไป คาดเป็น Sentiment ที่ดีต่อกลุ่มนิคมอุตสาหกรรม จากความเชื่อมั่นของนักลงทุนเอกชน และกลุ่มรับเหมาก่อสร้าง จากโครงการก่อสร้างพื้นฐานเพื่อรองรับการลงทุน
อย่างไรก็ตามคาดยังถูกกดดันอยู่บ้าง จากความไม่แน่นอนโดยเฉพาะประเด็นทางการเมือง ภายใต้การพิจารณาร่างพระราชบัญญัติประกอบรัฐธรรมนูญว่าด้วยการเลือกตั้ง ซึ่งหากมีความไม่ราบรื่น อาจส่งผลกระทบต่อการเลือกตั้ง จากคาดการณ์ก่อนหน้านี้ตลาดรับรู้ว่าการเลือกตั้ง เลื่อนจากเดิม พ.ย.’61 เป็น ก.พ.’62
พร้อมยังแนะระวังแรงขายทำกำไร ทั้งจาก (1) ดัชนีที่เพิ่มต่อเนื่องในเดือนที่ผ่านมา และ (2)  Sell on Fact ของ บจ. หลังประกาศผลการดำเนินงาน และยังแนะจับตา
(1) กลุ่มธนาคาร ได้รับประโยชน์จากการฟื้นตัวของเศรษฐกิจไทย เช่น BBL, KTB
(2) กลุ่มปิโตรเคมี ได้รับประโยชน์จากผลการดำเนินงานที่ยังคงแข็งแกร่ง เช่น IVL และ PTTGC เป็นต้น
(3) กลุ่มสื่อและสิ่งพิมพ์ โดยบริษัทที่ได้รับประโยชน์จากค่าโฆษณาที่มีแนวโน้มฟื้นตัวต่อเนื่อง และเรตติ้งที่อยู่ในอันดับต้นๆ เช่น MONO และ WORK
(4) กลุ่มท่องเที่ยว ได้รับประโยชน์จากจำนวนนักท่องเที่ยวที่ยังคงเติบโตต่อเนื่อง เช่น CENTEL, MINT และ SPA
(5) กลุ่มขนส่ง ยังได้รับผลดีจากการท่องเที่ยว เช่น AOT และ PSL จากค่าระวางเรือ
(6) กลุ่มนิคมอุตสาหกรรม และกลุ่มรับเหมาก่อสร้าง จากโครงการ EEC ที่มีความชัดเจนขึ้นตามลำดับ คาดได้รับประโยชน์จากความเชื่อมั่นของนักลงทุนเอกชน และโครงการก่อสร้างพื้นฐานเพื่อรองรับการลงทุน